یوو ئێف سی
پاڵەوانیەتی شەڕە مەزنەکان () کۆمپانیایەکی ڕێکخەری یاریی شەڕی ھونەرە جەنگییەکانە کە لە لاس ڤێگاس، نێڤادا دامەزراوە. کۆمپانیاکە بەشێکە لە زنجیرە کۆمپانیاکانی زوفا کەوا لەلایەن گرووپی وەبەرھێنانی ئێندەڤەرەوە خاوەنداریەتیی دەکرێت. یو ئێف سی گەورەترین کۆمپانیای ھونەرە جەنگییەکانە و خاوەنی بەشێک لە ناودارترین شەڕکەرانە لەم بوارەدا وەکو کۆنەر مکگرێگەر و حەبیب نۆرماگومیدۆڤ. کۆمپانیاکە ساڵانە چەندین مەڕاسیمی جیاواز ڕێکدەخات لە سەرتاسەری جیھان و خاوەن حەوت پۆلی کێشە بۆ شەڕکەران. دەینا وایت سەرۆکی کۆمپانیاکەیە لەوەتەی ساڵی ٢٠٠١ەوە، لەژێر سەرکردایەتیی ئەودا کۆمپانیاکە گەشەی کردووە و بووەتە دامەزراوەیەک کەوا بەھاکەی بە ملیاران دۆلار دەخەمڵێندرێت.

یوو ئێف سی لە سەرەتادا لەلایەن ھەریەک لە ئارت دەیڤی و شەڕکەری ھونەرە جەنگییەکان ڕۆریۆن گرەیسەوە دامەزراوە لە ساڵی ١٩٩٣ لە دێنڤەر، کۆڵەرادۆ. ئامانجی سەرەتای دامەزراندنی کۆمپانیاکە بۆ ئەوە بوو کە کێبڕکێی جیاواز ڕێکبخەن بۆ شەڕکەرانی ھونەرە جەنگییەکان بەبێ ھەبوونی پۆلی کێشەکان و یاسای ڕێکخراو. لە سەرەتادا کۆمپانیاکە بە توندی دژایەتیی دەکرا لەلایەن سیاسەتمەدارانی ویلایەتە یەکگرتووەکانی ئەمریکا لە کۆنگرێس و بە «شەڕی ئاژەڵان» ناودەبردرا، دواتر وردە وردە یاسای کاریگەر ھاتە ناو وەرزشەکەوە و شەڕکەرانیش گەشەیان بە تواناکانی خۆیان دا لەڕێگەی فێربوونی ھونەری جەنگیی زیاتر و بەمشێوەیەش وەرزشەکە گەیشت بەمەی ئەمڕۆ ھەیە. لە ساڵی ٢٠١٦دا، کۆمپانیای خاوەنداری یو ئێف سی، زوفا، فرۆشرایە ئێندەڤەر بە بڕی ٤ ملیار دۆلار.

لەڕێگەی ھەبوونی گرێبەستی تەلەڤیزیۆنی لە کیشوەرەکانی ئوستورالیا و ئاسیا و ئەورووپا بەدەر لە ئەمریکا، یو ئێف سی توانیویەتیی بگاتە لووتکەی ناوبانگی لە سەرتاسەری جیھان و داھاتی ساڵانەشی ملیاران دۆلاری تێپەڕ دەکات، ھەروەھا کۆمپانیاکە گرێبەستیان لەگەڵ تۆڕی ئی ئێس پی ئێندا واژوو کردووە بە بڕی ١٫٥ ملیار دۆلار بۆ گواستنەوەی یارییەکانیان لەسەر تۆڕی ناوبراو.

سەرچاوەکان

بەستەرە دەرەکییەکان 
 

یو ئێف سی
یەکگرتنەوە و دەستخستن لە ساڵی ٢٠١٦
دامەزرانەکانی ٢٠٠١
ڕێکخراوەکان، دامەزرانی ١٩٩٣
دامەزراوەکانی ساڵی ١٩٩٣ لە ئەمریکا
ئەو کۆمپانیایانەی کە بنکەکەیان لە لاس ڤێگاسە
کۆمپانیاکانی کۆلبێرگ کراڤیس ڕۆبەرتس
ڕێکخراوەکانی ھونەرە جەنگییە تێکەڵەکان
ئەو ڕێکخراوە وەرزشییانەی لە ساڵی ١٩٩٣ دامەزراون
پاڵەوانێتی شەڕی کۆتایی
زنجیرەی تەلەڤیزیۆنیی پاڵەوانێتی شەڕی کۆتایی